Forbipasserende fik sig et anderledes syn, da Rikke Dalsgaard og Malene Berg Larsen pakket ind i tæpper på hver sin strandstol sad med fem meters afstand og holdt coronavenligt kaffemøde. I midten stod et kommuneskilt og forkyndte, at Rikke Dalsgaard sad i Jammerbugt Kommune, imens Malene Berg Larsen sad i Brønderslev. Den 5. november 2020 lukkede kommunegrænserne nemlig i syv nordjyske kommuner, og derfor måtte veninderne mødes på hver sin side. De havde dog ikke regnet med at blive opdaget, fortæller Rikke Dalsgaard to år efter, at landet for første gang lukkede ned som følge af coronavirus den 11. marts 2020. -	Når jeg kigger tilbage virker det både fjollet og åndssvagt, fortæller Rikke Dalsgaard om  det møde, der blev et af billederne på coronanedlukningen i Nordjylland. En stor historie Det startede med en forbipasserende, som lagde et billede af venindernes møde op på Facebook. Herefter greb TV2 Nord historien, og så “stak det helt af”. -	Jeg var i Go´ Morgen Danmark, klippet var i Natholdet, det var på Anders Hemmingsens side på Instagram og Ritzau ringede også, forklarer Rikke Dalsgaard. De to veninder havde ikke forudset den vilde reaktion på deres lille møde fra grænselandet, der handlede om, at de havde brug for noget at grine af under coronanedlukningen. Billedet af de to veninder endte med at blive et viralt hit med næsten 100.000 likes på Instagram. -	Det var jo en alvorlig situation, der blev gjort sjov. Vi havde brug for lidt sjov og ballade, slutter Rikke Dalsgaard sit lille tilbageblik på coronatiden.
Veninderne Rikke Dalsgaard og Malene Berg Larsen mødtes under corona på hver sin side af en nordjysk kommunegrænse. Mødet endte med landsdækkende opmærksomhed.